钦定古今图书集成/明伦汇编/氏族典/第603卷 > 《廖用贤尚友录》 > 上官正
## 钦定古今图书集成/明伦汇编/氏族典/第603卷 > 《廖用贤尚友录》 > 上官正

按《宋史上官正传》：“正字常清，开封人。少举三传，后为
鄜州摄官。淳化中，转剑门都监。李顺之乱，正奋励士
气以御之，大破贼，超为六宅使、剑州刺史，充剑门部
署。数月至阙，入对，授以方略，令招抚残孽，慰勉遣之。
正谕以朝廷恩信，皆相率出降。真宗即位，改庄宅使广武叛卒刘旴逐都巡检使韩景祐，正击败之，斩旴”，
平其党，迁南作坊使。咸平二年，出知沧州。车驾北巡，
以为行营先锋钤辖。王均叛，移知梓州，迁洺州防御
使，复知沧州，分司西京。寻致仕。四年，卒，年七十五。子
璨，官至内殿崇班。